یئنه او باغ اولایدی، یئنه ییغیشا‌راق سیز
او باغا کؤچیدینیز
بیز ده مورادیمیزجا فلک‌دن کام آلایدیق،
سیزه قونشو اولایدیق.
یئنه او باغ اولایدی، سنی تئز-تئز گؤریدیم،
قلمه سؤز وئریدیم.
هر گون بیر یئنی نغمه، هر گون بیر یئنی ایلهام،
یازایدیم سحر آخشام.
آرزویا باخ سئوگیلیم، تئل‌لرین‌دن اینجه‌می؟
سؤیله اوریینجه‌می؟
یئنه او باغ اولایدی، یئنه سیزه گلیدیک،
دانیشایدیق، گولیدیک.
اورکک باخیش‌لارینلا، روحومو دیندیریدین،
منی سئویندیریدین.
گیزلی صحبت آچایدیق، روحون احتیاجین‌دان،
قارداشین‌دان، باجین‌دان.
چئکینه‌رک چوخ زامان صحبتی دییشیدین،
منیمله اییشیدین.
یئنه ده بیر وورایدی، قلبیمیز گیزلی-گیزلی،
سن ای اثمر بنیزلی.
بو یاز بیر باشقا یازدیر، بو یاز داها دا خوش‌دور،
وای او قلبه کی، بوش‌دور!
هر اوفوقده بیر هوس، هر بوجاقدا بیر اومود،
اینسان‌لار داها مسعود.
دویغولار داها اینجه، فیکیرلر داها درین،
اورک‌لر داها سرین.
اینسان‌لارین ووقاری، طلبی داها یوکسک،
یولوموزدان داش، کسک
تمیزلنمیش بیر آز دا. ائللرین کئیفی سازدیر،
بو یاز، بیر باشقا یازدیر!
یئنه او باغ اولایدی، یئنه او قوم‌لو ساحل،
سولار اؤتیدی دیل-دیل.
ساچین کیمی قیوریلان، دالغا‌لارا دالایدیم،
دالیب ایلهام آلایدیم.
اندامینی هوسله، قوجاقلارکن دالغا‌لار،
قلبیمده قاسیرغا‌لار،
فیرتینا‌لار جوشایدی، قیسقانج‌لیق‌لار دوغایدی،
منی حیرصیم بوغایدی.
جوموب آلایدیم سنی دالغا‌لارین الین‌دن،
یاپیشایدیم بئلین‌دن.
خیالیمیز اوزیدی، سئودا دنیزلرینده،
لپه‌لر اوزرینده،
ایلهامیمین یئلکه‌نی، زرین ساچین اولایدی،
سولار خیرچین اولایدی.
بو نه گؤزل شعیردیر، بو نه گؤزل منظره،
گلین باخین خزره.
چیخالیم بوزوونادا کیچیک قایا‌لیق‌لارا،
سئیره دالیم بیر آرا...
گئجه‌لر سایریشارکن، اولدوزلار لاله کیمی،
ایشیق‌لار ژاله کیمی.
چیلنیب داغیلارکن اطرافا داملا-داملا،
ان یاخین بیر آداملا.
نه گؤزل‌دیر دینلمک سولارین نغمه‌سینی،
طبیعتین سسینی!
نه گؤزل‌دیر دولاشماق، ایستی یای فصیل‌لری،
بو سرین ساحل‌لری!
نه گؤزل‌دیر سحرلر بیزیم بؤیوک روحوموز،
آشیب-داشان دویغوموز.
شکلین‌دکی سولارا، باخا‌راق لذت آلماق،
بو ماوی شعره دالماق.
دالغا‌لار کیمی قالخماق، دالغا‌لار کیمی ائنمک،
بعضا هورکوب چئکینمک.
هر دالغا بیر کیشنه‌ین بیاض یال‌لی آت کیمی،
بیزیم بو حیات کیمی!
یئنه او باغ اولایدی سئودا‌لار اؤلکه‌سینده،
او سؤیود کؤلگه‌سینده.
اینجی قوم‌لار اوستونده یئنه وئریب باش-باشا،
یایی وورایدیق باشا.
گون‌لریمیز گئچیدی قیزغین فرح‌لر کیمی،
دولو قدح‌لر کیمی.
یارپاق‌لار آراسین‌دان اوزادا‌راق الینی،
اوخشایا‌راق تئلینی.
گئجه‌لر دارایایدی ساچ‌لارینی آی، گؤزل!
سن گؤزلسن، آی گؤزل
اللرینده اللریم، گؤزلرینده گؤزلریم...
آسیلایدی سؤزلریم.
کؤن‌لونون قولاغین‌دان بیر قیزیل تانا کیمی،
گونش دوغانا کیمی.
بو یاز دوست‌لاریم بیر آز بختور اولا‌جاق‌لار،
جان-جییر اولا‌جاق‌لار.
بیر آز دا اوزاق‌لارا آچا‌جاق‌لار یئلکه‌نی،
روح یئنی، حیات یئنی...
چیخا‌جاق‌لار گؤی‌لری آشا‌راق دؤنه-دؤنه،
بولودلارین فؤوقونه.
اوچا‌جاق‌لار صاباحا، اوچا‌جاق‌لار یارینا،
ائفیر بوشلوق‌لارینا.
واختیله بیر کؤلگه تک حور یاشاماق ایسته‌ین،
بو اینسان اوغلو بیلسن.
آزادلیق اؤلکه‌سینده داها شاد اولا‌جاق‌دیر،
دونیا داد آلا‌جاق‌دیر.
یئنه او باغ اولایدی، یئنه ییغیشا‌راق سیز،
او باغا کؤچیدینیز
بیز ده مورادیمیزجا فلک‌دن کام آلایدیق،
سیزه قونشو اولایدیق.
یئنه او باغ اولایدی، سنی تئز-تئز گؤریدیم.
قلمه سؤز وئریدیم.
هر گون بیر یئنی نغمه، هر گون بیر یئنی ایلهام،
یازایدیم سحر-آخشام.
آرزویا باخ، سئوگیلیم، تئل‌لرین‌دن اینجه‌می؟
سؤیله، اوریینجه‌می؟
